Document ID: 32013R0297

ΚΑΝΟΝΙΣΜΌΣ (ΕΕ) αριθ. 297/2013 ΤΟΥ ΣΥΜΒΟΥΛΊΟΥ
της 27ης Μαρτίου 2013
για την τροποποίηση των κανονισμών (ΕΕ) αριθ. 44/2012, (ΕΕ) αριθ. 39/2013 και (ΕΕ) αριθ. 40/2013 όσον αφορά ορισμένες αλιευτικές δυνατότητες
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 3,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (1) επιβάλλει τη θέσπιση μέτρων από την Ένωση που θα διέπουν την πρόσβαση σε ύδατα και πόρους, καθώς και την αειφόρο άσκηση των αλιευτικών δραστηριοτήτων, λαμβανομένων υπόψη των διαθέσιμων επιστημονικών, τεχνικών και οικονομικών γνωμοδοτήσεων, και ιδίως των εκθέσεων που συντάσσει η Επιστημονική, Τεχνική και Οικονομική Επιτροπή Αλιείας (ΕΤΟΕΑ), καθώς και των γνωμοδοτήσεων Περιφερειακών Γνωμοδοτικών Συμβουλίων.
(2)
Εμπίπτει στην αρμοδιότητα του Συμβουλίου η θέσπιση μέτρων περί καθορισμού και κατανομής των αλιευτικών δυνατοτήτων, συμπεριλαμβανομένων ορισμένων όρων που συνδέονται λειτουργικά με αυτές, ανάλογα με την περίπτωση. Οι αλιευτικές δυνατότητες θα πρέπει να κατανέμονται μεταξύ των κρατών μελών έτσι ώστε να διασφαλίζεται σε κάθε κράτος μέλος σχετική σταθερότητα των αλιευτικών δραστηριοτήτων για κάθε απόθεμα ή ιχθυότοπο, λαμβανομένων δεόντως υπόψη των στόχων της κοινής αλιευτικής πολιτικής που καθορίζονται στον κανονισμό (ΕΚ) αριθ. 2371/2002.
(3)
Με τον κανονισμό (ΕΕ) αριθ. 44/2012 (2), το Συμβούλιο καθόρισε τις αλιευτικές δυνατότητες για ορισμένα αποθέματα ιχθύων και ομάδες αποθεμάτων ιχθύων στα ύδατα της ΕΕ, καθώς και για τα σκάφη της ΕΕ σε ορισμένα μη ενωσιακά ύδατα για το 2012. Με τους κανονισμούς (ΕΕ) αριθ. 39/2013 (3) και (ΕΕ) αριθ. 40/2013 (4), το Συμβούλιο καθόρισε τις αλιευτικές δυνατότητες για ορισμένα αποθέματα ιχθύων και ομάδες αποθεμάτων ιχθύων στα ύδατα ΕΕ, καθώς και για τα σκάφη της ΕΕ σε ορισμένα μη ενωσιακά ύδατα για το 2013.
(4)
Στον κανονισμό (ΕΕ) αριθ. 39/2013, είναι ανάγκη να διευκρινιστεί περαιτέρω η ειδική προϋπόθεση για τον καθορισμό των αλιευτικών δυνατοτήτων για τα σαφρίδια στις περιοχές VIIIc και IX.
(5)
Πρόσθετες αλιευτικές δυνατότητες για την ιππόγλωσσα Γροιλανδίας στη ζώνη NAFO 3LMNO κατέστησαν διαθέσιμες για την Ένωση το 2012, κατόπιν μεταφοράς ποσοστώσεων μεταξύ της Ένωσης και άλλων συμβαλλόμενων μερών στην Οργάνωση Αλιείας Βορειοδυτικού Ατλαντικού (NAFO). Συνεπώς, για το έτος 2012, θα πρέπει να τροποποιηθεί το παράρτημα ΙΓ του κανονισμού (ΕΕ) αριθ. 44/2012 με παραγωγή αποτελεσμάτων από την 1η Ιανουαρίου 2012, ώστε να περιλαμβάνει αυτές τις νέες αλιευτικές δυνατότητες. Οι τροποποιήσεις αυτές αφορούν μόνο το έτος 2012 και εφαρμόζονται χωρίς να θίγεται η αρχή της σχετικής σταθερότητας.
(6)
Οι αλιευτικές δυνατότητες για τα ενωσιακά και νορβηγικά σκάφη και οι όροι πρόσβασης στους αλιευτικούς πόρους στα ύδατα της άλλης πλευράς καθορίζονται κάθε έτος ενόψει διαβουλεύσεων για τα δικαιώματα αλιείας, οι οποίες διεξάγονται με τη διμερή συμφωνία αλιείας με τη Νορβηγία (5). Εν αναμονή της ολοκλήρωσης αυτών των διαβουλεύσεων σχετικά με τις ρυθμίσεις για το 2013, ο κανονισμός (ΕΕ) αριθ. 40/2013 καθόρισε προσωρινές αλιευτικές δυνατότητες για τα οικεία αποθέματα. Στις 18 Ιανουαρίου 2013, ολοκληρώθηκαν οι διαβουλεύσεις με τη Νορβηγία. Είναι ανάγκη να τροποποιηθούν αναλόγως οι σχετικές διατάξεις του κανονισμού (ΕΕ) αριθ. 40/2013.
(7)
Το όριο αλιευμάτων για αμμόχελο στη ζώνη IIIa του Διεθνούς Συμβουλίου για την Εξερεύνηση των Θαλασσών (ICES) και στις ζώνες IIa και IV των ενωσιακών υδάτων του ICES καθορίζονται προσωρινά στο παράρτημα ΙΑ του κανονισμού (ΕΕ) αριθ. 40/2013. Τον Φεβρουάριο του 2013, το ICES δημοσίευσε επιστημονική γνωμοδότηση για το αμμόχελο στα ενωσιακά ύδατα των διαιρέσεων IIa και IIIa του ICES και της υποπεριοχής IV του ICES. Σύμφωνα με την εν λόγω γνωμοδότηση, το όριο αλιευμάτων για τις διαχειριστικές περιοχές 1 και 2 θα πρέπει να καθοριστεί στους 224 544 και 17 544 τόνους αντιστοίχως. Για τη διαχειριστική περιοχή 3, το ICES συνιστά συνολικό όριο αλιευμάτων 78 331 τόνων. Επειδή η διαχειριστική περιοχή 3 καλύπτει τα αλιεύματα και της ΕΕ και της Νορβηγίας, το ενωσιακό όριο στην περιοχή αυτή θα πρέπει να καθοριστεί στους 40 000 τόνους το πολύ. Για τις διαχειριστικές περιοχές 4 και 6, το ICES δεν διέθετε επαρκή δεδομένα για τα αλιεύματα και την επισκόπησή τους ώστε να διεξαγάγει αξιολόγηση με βάση την ηλικία. Επομένως, σύμφωνα με την προσέγγιση που ακολουθήθηκε για άλλα αποθέματα σε παρόμοιες συνθήκες, θα πρέπει να καθοριστούν όρια αλιευμάτων για τις διαχειριστικές περιοχές 4 και 6 ύψους 4 000 και 336 τόνων αντιστοίχως, το οποίο σημαίνει μείωση κατά 20% σε σχέση με τα όρια αλιευμάτων για το 2012 στις εν λόγω περιοχές. Σύμφωνα με τη γνωμοδότηση του ICES, θα πρέπει να καθορισθούν μηδενικά όρια αλιευμάτων για τις διαχειριστικές περιοχές 5 και 7. Δεδομένου ότι το αμμόχελο αποτελεί απόθεμα στο οποίο συμμετέχει η Νορβηγία και δεδομένου ότι το αμμόχελο είναι διαθέσιμο στα ύδατα της Ένωσης το 2013, αρμόζει να προβλεφτεί ανταλλαγή ποσοστώσεων με τη Νορβηγία. Συνεπώς, η ποσότητα που διατίθεται στη Νορβηγία από το μερίδιο της Ένωσης στα συνολικά επιτρεπόμενα αλιεύματα (TAC) θα πρέπει να καθοριστεί στο επίπεδο των 22 450 τόνων αμμόχελου στη διαχειριστική περιοχή 1 σε αντάλλαγμα για 1 769 τόνους γάδου Βόρειας Νορβηγίας, 131 τόνους εγκλεφίνου Βόρειας Νορβηγίας, 250 τόνους ευρωπαϊκής χωματίδας Βόρειας Θάλασσας και 95 τόνους μουρούνας Βόρειας Θάλασσας. Ως εκ τούτου, το παράρτημα ΙΑ του κανονισμού (ΕΕ) αριθ. 40/2013 θα πρέπει να τροποποιηθεί αναλόγως.
(8)
Κατά την 9η ετήσια συνεδρίαση της Επιτροπής Αλιείας Δυτικού και Κεντρικού Ειρηνικού (WCPFC), η οποία πραγματοποιήθηκε στη Μανίλα από 2 έως 9 Δεκεμβρίου 2012, θεσπίστηκαν νέα μέτρα διατήρησης και διαχείρισης για τον μεγαλόφθαλμο τόνο, τον κιτρινόπτερο τόνο και την παλαμίδα σχετικά με περιορισμούς της αλιευτικής προσπάθειας, καθώς επίσης και μέτρα για την περιοχή απαγόρευσης αλιείας με διατάξεις συγκέντρωσης ιχθύων (FAD). Η WCPFC συμφώνησε επίσης σχετικά με μέτρα διαχείρισης για την περιοχή αλληλεπικάλυψης μεταξύ της WCPFC και της Παναμερικανικής Επιτροπής Τροπικού Τόνου (IATTC). Σύμφωνα με τα εν λόγω μέτρα, τα σκάφη της ΕΕ που είναι καταχωρισμένα στο μητρώο και των δύο οργανισμών οφείλουν, όταν αλιεύουν στην περιοχή αλληλεπικάλυψης, να συμμορφώνονται μόνο με τα μέτρα διατήρησης και διαχείρισης της IATTC, τα οποία περιλαμβάνονται στον κανονισμό (ΕΕ) αριθ. 40/2013. Τα εν λόγω μέτρα της WCPFC θα πρέπει να ενσωματωθούν στο ενωσιακό δίκαιο.
(9)
Βάσει των διατάξεων της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) σχετικά με τη διατήρηση του ξιφία του Ατλαντικού, η Ένωση μπορεί να καταλογίζει μέχρι 200 τόνους αλιευμάτων ξιφία από την περιοχή διαχείρισης Βορείου Ατλαντικού στη μη αλιευθείσα ποσόστωσή της ξιφία Νοτίου Ατλαντικού. Η Ένωση μπορεί επίσης να καταλογίζει μέχρι 200 τόνους αλιευμάτων ξιφία από την περιοχή διαχείρισης Νοτίου Ατλαντικού στη μη αλιευθείσα ποσόστωσή της ξιφία Βορείου Ατλαντικού. Οι εν λόγω διατάξεις θα πρέπει να ενσωματωθούν στο ενωσιακό δίκαιο.
(10)
Κατά την 1η ετήσια συνεδρίασή της, το 2013, η Περιφερειακή Οργάνωση Διαχείρισης της Αλιείας Νοτίου Ειρηνικού (SPRFMO) καθόρισε αλιευτικές δυνατότητες υπό μορφή TAC για το σαυρίδι της Χιλής, συμπεριλαμβανομένης της τροποποίησης των συναφών διατάξεων για την υποβολή εκθέσεων στον εν λόγω τύπο αλιείας, και περιορισμούς της αλιευτικής προσπάθειας για την πελαγική αλιεία και την αλιεία βυθού. Οι εν λόγω διατάξεις θα πρέπει να ενσωματωθούν στο ενωσιακό δίκαιο.
(11)
Οι κανονισμοί (ΕΕ) αριθ. 39/2013 και (ΕΕ) αριθ. 40/2013 εφαρμόζονται, εν γένει, από την 1η Ιανουαρίου 2013. Ο παρών κανονισμός θα πρέπει να εφαρμοστεί από την 1η Ιανουαρίου 2013 όσον αφορά τις τροποποιήσεις των εν λόγω κανονισμών. Αυτή η αναδρομική εφαρμογή δεν θίγει την αρχή της ασφάλειας δικαίου και την αρχή προστασίας της δικαιολογημένης εμπιστοσύνης, καθώς οι σχετικές αλιευτικές δυνατότητες δεν έχουν ακόμη εξαντληθεί. Η τροποποίηση του κανονισμού (ΕΕ) αριθ. 44/2012 θα πρέπει να εφαρμοστεί από την 1η Ιανουαρίου 2012. Επειδή οι τροποποιήσεις ορισμένων ορίων αλιευμάτων επηρεάζουν τις οικονομικές δραστηριότητες και τον προγραμματισμό της αλιευτικής περιόδου των σκαφών της ΕΕ, είναι αναγκαίο να τροποποιηθούν επειγόντως οι κανονισμοί (ΕΕ) αριθ. 44/2012, (ΕΕ) αριθ. 39/2013 και (ΕΕ) αριθ. 40/2013. Για τον ίδιο λόγο, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις του κανονισμού (ΕΕ) αριθ. 44/2012
Το παράρτημα ΙΓ του κανονισμού (ΕΕ) αριθ. 44/2012 τροποποιείται σύμφωνα με το κείμενο του παραρτήματος Ι του παρόντος κανονισμού.
Άρθρο 2
Τροποποιήσεις του κανονισμού (ΕΕ) αριθ. 39/2013
Το παράρτημα I του κανονισμού (ΕΕ) αριθ. 39/2013 τροποποιείται σύμφωνα με το κείμενο του παραρτήματος ΙΙ του παρόντος κανονισμού.
Άρθρο 3
Τροποποιήσεις του κανονισμού (ΕΕ) αριθ. 40/2013
Ο κανονισμός (ΕΕ) αριθ. 40/2013 τροποποιείται ως εξής:
1)
στο άρθρο 4, προστίθεται το ακόλουθο στοιχείο:
«ιδ) «Περιοχή αλληλεπικάλυψης μεταξύ IATTC και WCPFC»: η γεωγραφική περιοχή που οριοθετείται από τα εξής όρια:
γεωγραφικό μήκος 150 ° Δ,
γεωγραφικό μήκος 130 ° Δ,
γεωγραφικό πλάτος 4 ° Ν,
γεωγραφικό πλάτος 50 ° Ν.»,
2)
το άρθρο 24 αντικαθίσταται από το ακόλουθο κείμενο:
«Άρθρο 24
Αλιεία πελαγικών ειδών - περιορισμός αλιευτικής ικανότητας
Τα κράτη μέλη που ασκούσαν ενεργά δραστηριότητες πελαγικής αλιείας στην περιοχή της σύμβασης της SPRFMO το 2007, το 2008 ή το 2009 περιορίζουν την ολική χωρητικότητα των σκαφών υπό τη σημαία τους που αλιεύουν πελαγικά αποθέματα το 2013 στο συνολικό ενωσιακό επίπεδο 78 610 τόνων ολικής χωρητικότητας στην εν λόγω περιοχή.»,
3)
το άρθρο 25 αντικαθίσταται από το ακόλουθο κείμενο:
«Άρθρο 25
Αλιεία πελαγικών ειδών - TAC
1. Μόνον όσα κράτη μέλη ασκούσαν ενεργά δραστηριότητες πελαγικής αλιείας στην περιοχή της σύμβασης της SPRFMO τα έτη 2007, 2008 ή 2009, κατά τα αναφερόμενα στο άρθρο 24, δύνανται να αλιεύουν πελαγικά αποθέματα στην εν λόγω περιοχή, σύμφωνα με τα TAC που ορίζονται στο παράρτημα ΙΘ.
2. Οι αλιευτικές δυνατότητες που καθορίζονται στο παράρτημα ΙΘ μπορούν να αλιευθούν μόνο υπό τον όρο ότι τα κράτη μέλη αποστέλλουν στην Επιτροπή, προς διαβίβαση στη Γραμματεία της SPRFMO, τον κατάλογο των σκαφών που αλιεύουν ενεργώς ή πραγματοποιούν μεταφορτώσεις στην περιοχή της σύμβασης της SPRFMO, τα στοιχεία παρακολούθησης με το σύστημα παρακολούθησης σκαφών (VMS), τις μηνιαίες αναφορές αλιευμάτων και, εφόσον είναι διαθέσιμες, τις καταστάσεις ελλιμενισμού το αργότερο έως τις 5 του επόμενου μηνός.»,
4)
το άρθρο 29 αντικαθίσταται από το ακόλουθο κείμενο:
«Άρθρο 29
Περιορισμοί της αλιευτικής προσπάθειας για τον μεγαλόφθαλμο τόνο, τον κιτρινόπτερο τόνο και την παλαμίδα
Τα κράτη μέλη εξασφαλίζουν ότι δεν αυξάνονται οι ημέρες αλιείας που διατίθενται στα σκάφη γρι-γρι τα οποία αλιεύουν μεγαλόφθαλμο τόνο (Thunnus obesus), κιτρινόπτερο τόνο (Thunnus albacares) και παλαμίδα (Katsuwonus pelamis) στο τμήμα της περιοχής της σύμβασης της WCPFC στην ανοικτή θάλασσα που ευρίσκεται μεταξύ 20 ° Β και 20 ° Ν.»,
5)
στο άρθρο 30, η παράγραφος 1 αντικαθίσταται από το ακόλουθο κείμενο:
«1. Στο τμήμα της περιοχής της σύμβασης της WCPFC που ευρίσκεται μεταξύ 20 ° Β και 20 ° Ν, οι αλιευτικές δραστηριότητες των σκαφών γρι-γρι που χρησιμοποιούν διατάξεις συγκέντρωσης ιχθύων (FAD) απαγορεύονται από την ώρα 00:00 της 1ης Ιουλίου 2013 μέχρι την ώρα 24:00 της 31ης Οκτωβρίου 2013. Κατά το εν λόγω διάστημα, σκάφος γρι-γρι μπορεί να συμμετέχει σε αλιευτικές δραστηριότητες στο τμήμα αυτό της περιοχής της σύμβασης της WCPFC, μόνον εάν φέρει παρατηρητή ο οποίος ελέγχει ότι το σκάφος ουδέποτε:
α)
αναπτύσσει ή διατηρεί διάταξη συγκέντρωσης ιχθύων ή σχετιζόμενη ηλεκτρονική συσκευή,
β)
αλιεύει σε περιοχές με κοπάδια ιχθύων σε συνδυασμό με FAD.»,
6)
παρεμβάλλεται το ακόλουθο άρθρο:
«Άρθρο 30α
Περιοχή αλληλεπικάλυψης μεταξύ IATTC και WCPFC
1. Τα σκάφη που είναι καταχωρισμένα αποκλειστικά στο μητρώο της WCPFC εφαρμόζουν τα μέτρα που προβλέπονται στα άρθρα 29 έως 31, όταν αλιεύουν στην περιοχή αλληλεπικάλυψης μεταξύ IATTC και WCPFC η οποία ορίζεται στο άρθρο 4 στοιχείο ιδ).
2. Τα σκάφη που είναι καταχωρισμένα τόσο στο μητρώο της WCPFC όσο και στο μητρώο της IATTC, καθώς και τα σκάφη που είναι καταχωρισμένα αποκλειστικά στο μητρώο της IATTC, εφαρμόζουν τα μέτρα που προβλέπονται στο άρθρο 27 παράγραφος 1 στοιχείο α) και στο άρθρο 27 παράγραφοι 2 έως 6, όταν αλιεύουν στην περιοχή αλληλεπικάλυψης μεταξύ IATTC και WCPFC η οποία ορίζεται στο άρθρο 4 στοιχείο ιδ).»,
7)
τα παραρτήματα ΙΑ, ΙΒ, ΙΔ, ΙΘ, ΙΙΙ και VIII τροποποιούνται σύμφωνα με το κείμενο που περιλαμβάνεται στο παράρτημα ΙΙΙ του παρόντος κανονισμού.
Άρθρο 4
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2013.
Ωστόσο, το άρθρο 1 εφαρμόζεται από την 1η Ιανουαρίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαρτίου 2013.

Labels: 11
18
6